DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Od roku 1998 sú Európska únia (EÚ) a Spojené štáty americké (ďalej len „USA“) v oblasti výskumu strategickými partnermi. Prvá dvojstranná „dohoda o vedeckej a technickej spolupráci medzi Európskym spoločenstvom a vládou Spojených štátov amerických“ (ďalej len „dohoda“) bola podpísaná vo Washingtone, DC, 5. decembra 1997 a nadobudla platnosť 14. októbra 1998. Odvtedy bola platnosť dohody predĺžená trikrát, a to v roku 2003, 2008 a 2013, vždy na obdobie 5 rokov. Do dohody v rámci druhého predĺženia bola zahrnutá zmena, konkrétne zaradenie výskumu v oblasti bezpečnosti a vesmíru do zoznamu oblastí spolupráce (článok 4).

V článku 12 písm. b) dohody sa stanovuje: „Táto dohoda sa uzatvára v prvej etape na obdobie piatich rokov. Na základe revízie dohody, ktorú zmluvné strany vykonávajú v poslednom roku každého ďalšieho obdobia, sa platnosť dohody môže prípadnými zmenami predĺžiť o ďalších päť rokov vzájomnou písomnou dohodou medzi zmluvnými stranami“.

Platnosť súčasnej dohody uplynie 14. októbra 2018.

Posúdenie vývoja spolupráce s USA a prispievania k cieľom stratégie pre medzinárodnú spoluprácu vykonal útvar Komisie. Z tohto posúdenia zreteľne vyplýva, že dohoda tvorí dôležitý rámec na uľahčenie spolupráce medzi EÚ a USA v spoločných prioritných oblastiach vedy a techniky, čo im prináša vzájomný prospech. Základným nástrojom spolupráce je rámcový program EÚ pre výskum a inovácie.

Vzťahy EÚ s USA v oblasti vedy, techniky a inovácií (VTI) sú silnejšie ako s akoukoľvek inou krajinou mimo Európy. Spomedzi tretích nepridružených krajín je USA zatiaľ výrazne najaktívnejšou krajinou v programe Horizont 2020. Platí to pre sumy investované do spoločného výskumu a vývoja (R&D), toky vedcov, objemy činností spolupráce a počet spoluautorov publikácií a patentov. Tieto VTI prepojenia odzrkadľujú silu našich hospodárskych vzťahov s USA. Ak USA a EÚ môžu nájsť spôsoby, ako účinne rozvíjať spoločné úsilie, výsledky budú viesť k hospodárskemu rastu a tvorbe pracovných miest, vyššej kvalite života a spoločným riešeniam globálnych výziev.

Medzi veľké úspechy spolupráce medzi EÚ a USA v oblasti vedy a techniky patrí aj podpísanie vyhlásenia z Galway v máji 2013 a zriadenie Transatlantickej aliancie pre oceánsky výskum (AORA). Odvtedy sa spolupráca v oblasti námorného a arktického výskumu naďalej zintenzívňuje a získava medzinárodné uznanie po celom svete. Rôzne pracovné skupiny AORA dosiahli svoje výsledky na svetovej úrovni v rôznych oblastiach spolupráce, ako je napríklad mapovanie morského dna, pozorovacie systémy, akvakultúra, gramotnosť v oblasti oceánov, stav oceánov a stresové faktory.

Je preto v záujme EÚ, aby sa platnosť „dohody o vedeckej a technologickej spolupráci medzi Európskym spoločenstvom a vládou Spojených štátov amerických“ predĺžila na ďalšie päťročné obdobie. Na zasadnutí Spoločnej konzultačnej skupiny EÚ-US zriadenej dohodou, ktoré sa konalo 23. októbra 2017 vo Washingtone, obidve strany potvrdili svoj zámer predĺžiť platnosť dohody a dohodli sa na ďalšej spolupráci, ktorá bude vychádzať zo súčasných úspechov zosúlaďovania programov. Obidve strany uznávajú, že výskum a inovácie sú kľúčovými hnacími silami tvorby pracovných miest a hospodárskeho rastu a že transatlantická spolupráca v oblasti výskumu bola hlavným zdrojom nových technológií a vedeckých objavov za viac ako jedno storočie. Obsah dohody s predĺženou platnosťou by mal byť totožný s obsahom súčasnej dohody tak, ako bol prediskutovaný a odsúhlasený s americkou protistranou.

•Súlad s existujúcimi ustanoveniami politík v tejto oblasti politiky